Komisijos reglamentas (EB) Nr. 1835/2002,
2002 m. spalio 15 d.
iš dalies keičiantis Reglamentą (EB) Nr. 1901/2000, nustatantį tam tikras Tarybos reglamento (EEB) Nr. 3330/91 dėl statistinių prekybos prekėmis tarp valstybių narių duomenų įgyvendinimo nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. lapkričio 7 d. Tarybos reglamentą (EEB) Nr. 3330/91 dėl statistinių prekybos prekėmis tarp valstybių narių [1] duomenų su paskutiniais pakeitimais, padarytais Europos Parlamento ir Tarybos reglamentu (EB) Nr. 1624/2000 [2], ypač į jo 30 straipsnį,
kadangi:
(1) 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistikos nomenklatūros bei dėl bendrųjų muitų tarifų [3] su paskutiniais pakeitimais, padarytais Komisijos reglamentu (EB) Nr. 969/2002 [4], leidžia valstybėms narėms naudoti supozicijas, kad būtų įvykdyti nacionaliniai reikalavimai, jeigu šių reikalavimų negalima įvykdyti Bendrijos lygiu.
(2) Komisijos reglamentas (EB) Nr. 1901/2000 [5] su pakeitimais, padarytais Reglamentu (EB) Nr. 2150/2001 [6], leidžia toms valstybėms narėms, kurios to nori, rinkti išsamesnę informaciją negu ta, kuri surenkama taikant Kombinuotąją nomenklatūrą, jeigu už informacijos teikimą atsakingai šaliai leidžiama pasirinkti teikti ją pagal Kombinuotąją nomenklatūrą ar papildomus poskyrius.
(3) Kai kurioms valstybėms narėms gali tekti priverstinai rinkti išsamesnę informaciją nei ta, kuri surenkama taikant Kombinuotąją nomenklatūrą, kurią taikyti yra privaloma ir taip apie nacionalinius interesus atitinkančius sektorius gauti išsamesnius statistinius duomenis.
(4) Šitokio lankstumo tikslas yra įvykdyti konkrečius nacionalinius reikalavimus, dažnai jų nenurodant Kombinuotoje nomenklatūroje. Ši priemonė leis apskritai sumažinti Bendrijos ūkio subjektų naštą, įpareigojant nacionaliniu lygiu teikti statistinius duomenis ir kitose valstybėse narėse nuo tų įpareigojimų atleidžiant ūkio subjektus.
(5) Valstybės narės turėtų turėti galimybę pasirinkti vienokį ar kitokį duomenų rinkimo būdą, o prireikus - nustatyti įgyvendinimo nuostatas.
(6) Dėl to Reglamentą (EB) Nr. 1901/2000 reikia iš dalies pakeisti.
(7) Šiame reglamente numatytos priemones atitinka Valstybių narių prekių tarpusavio prekybos statistikos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1901/2000 47 straipsnio pirma pastraipa pakeičiama taip:
"Valstybės narės, pageidaujančios turėti daugiau išsamios informacijos negu ta, kurią jos gauna taikydamos pagrindinio reglamento 21 straipsnį, nukrypdamos nuo to straipsnio nuostatų, gali organizuoti tos informacijos rinkimą."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 15 dieną.